Щэнхабзэм игъуэтыну гулъытэр
«Правительствэм и сыхьэтым» хиубыдэу, ФедерацэмкIэ Советым къыщыпсэлъащ УФ-м щэнхабзэмкIэ и министр Романовэ Ольгэ. Ар тепсэлъыхьащ «Щэнхабзэ» лъэпкъ проектыр гъэзэщIа зэрыхъум.
Министрым зэрыжиIамкIэ, щэнхабзэм и IуэхущIапIэу мин 90-м щIигъу ди къэралым иIэщи, абыхэм ящыщ куэдыр иджырей зэманым декIуу зэтегъэпсыхьыжын хуейщ. Псалъэм папщIэ, илъэс пщIы бжыгъэ хъуауэ ахъшэ иратыжыркъым сабий, гуащэ театрхэм. Иджы лъэпкъ проектым хагъэхьауэ, 2024 гъэр щиухым ирихьэлIэу театр 46-рэ зыхуей хуагъэзэнущ. Ар хъарзынэт, гулъытэ зыгъуэтынур мащIэIуэщ мыхъумэ — зэлэжьыпхъэм и Iыхьэ плIанэращ зэкIэ къахузэщIэубыдэр.
Библиотекэхэм я Iуэхур нэхъ ягъэкIуэтэфахэм ящыщщ. Урысейм и щIыналъэ 73-м «модельные библиотеки» жыхуаIэм хуэдэ щаухуащи, абыхэм цIыху куэд екIуалIэ хъуащ. Министрым жиIащ библиотекэхэм тхылъ къащэхуным текIуадэр федеральнэ, щIыналъэ ахъшэу зэхэдзауэ щытын зэрыхуейм теухуа унафэ зэрагъэхьэзырыр.
Куэд щIауэ къэрал гулъытэ ягъуэтыжыркъым унагъуэ, сабий художественнэ фильм тезыххэм. Романовэм къыхигъэщащ къанэ щымыIэу а щытыкIэм зэрызихъуэжынур, зи гугъу тщIа фильмхэм текIуэдэнур зэрыщыту къэралым и пщэм зэрыдилъхьэжыр.
Министрыр сенаторхэм елъэIуащ 2023 гъэр Музейхэмрэ щэнхабзэ щIэинхэмрэ я илъэсу ягъэувыну къызэрыхалъхьэр даIыгъыну. Мы Iуэхухэм апхуэдэ гулъытэ щхьэхуэ ягъуэтмэ, я мурадхэри зрагъэхъулIэфыну жиIащ министрым.
